b'\n_START_ARTICLE_\nNagrade na FIFA Svjetskom klupskom prvenstvu\n_START_PARAGRAPH_\nNagrade na FIFA Svjetskom klupskom prvenstvu dodijeljuju se na zavr\xc5\xa1etku svakog natjecanja mom\xc4\x8dadima i igra\xc4\x8dima koji su se istakli od ostalih u raznim aspektima igre. Svjetsko prvenstvo je me\xc4\x91unarodno nogometno natjecanje koje se igra jednom godi\xc5\xa1nje u prosincu i kojeg organizira krovna svjetska nogometna organizacija FIFA. Natjecanje je prvi put odr\xc5\xbeano 2000. godine. Me\xc4\x91utim, zbog vi\xc5\xa1e razloga, natjecanje je bilo odgo\xc4\x91eno od 2001. do 2004. Nakon promjene u formatu i spajanja sa Interkontinentalnim kupom, natjecanje je obnovljeno od 2005. godine._NEWLINE_Trenuta\xc4\x8dni format natjecanja uklju\xc4\x8duje sedam mom\xc4\x8dadi koje se bore za naslov svjetskog prvaka u razdoblju od otprilike 2 tjedna u dr\xc5\xbeavi koja se izabere kao doma\xc4\x87in prvenstva. Pobjednici svojih najja\xc4\x8dih kontinentalnih natjecanja, odnosno prvaci Azije (AFC Liga prvaka), Afrike (CAF Liga prvaka), Sjeverne Amerike (CONCACAF Liga prvaka), Ju\xc5\xbene Amerike (Copa Libertadores) , Oceanije (OFC Liga prvaka), Europe (UEFA Liga prvaka), te nacionalni prvak dr\xc5\xbeave u kojoj se prvenstvo odr\xc5\xbeava igraju u nokaut natjecanju od \xc4\x8detiri runde._NEWLINE_\xc5\xa0panjolska Barcelona je zasad jedini klub koji je osvojio sve mogu\xc4\x87e nagrade u jednoj sezoni, uspjeh koji su postigli u prvenstvu 2011. Barcelona je tako\xc4\x91er jedina mom\xc4\x8dad sa dva FIFA Fair Play trofeja. Napada\xc4\x8d katalonske mom\xc4\x8dadi Lionel Messi je uz Waynea Rooneyja jedini igr\xc4\x8d koji je osvojio natjecanje, zlatnu loptu i zlatnu kopa\xc4\x8dku. Messi je zasad jedini igra\xc4\x8d sa dvije zlatne lopte i dvije MVP nagrade. Brazilac Denilson je rekorder po broju postignutih pogodaka u jednom prvenstvu, svoja \xc4\x8detiri pogotka postigao je 2009. godine.'